पाएं अपने शहर की ताज़ा ख़बरें और फ्री ई-पेपरडाउनलोड करें
शहर के रंका मोड़ स्थित पेट्रोल पंप के पास सोमवार की सुबह एक बुजुर्ग का शव पीपल के पेड़ पर रस्सी के सहारे लटकता बरामद किया गया। घटना की सूचना के बाद पुलिस ने शव को पेड़ से नीचे उतारा और पोस्टमॉर्टम के लिए भिजवा दिया। पुलिस ने आसपास के लोगों से पूछताछ की। हालांकि कुछ भी स्पष्ट नहीं हो सका। लोगों ने बुजुर्ग को रात में पास के मंदिर के पास देखा था। फिलहाल बुजुर्ग की पहचान नहीं हो सकी है। पुलिस इसे आत्महत्या मान रही है। लेकिन प्रत्यक्षदर्शियों ने हत्या की आशंका जाहिर की है। उनका कहना है कि बुजुर्ग पेड़ की इतनी ऊंचाई पर रस्सी बांधकर कैसे आत्महत्या कर सकता है।
लोगों ने बताया कि बुजुर्ग पिछले कई महीनों से शहर के रंका मोड़ स्थित हनुमान मंदिर के पास ही रहता था। बीती रात उसी मंदिर के पास इसे सोते हुए देखा गया था। लोगों ने आशंका व्यक्त की कि बुजुर्ग ठीक से सड़क पर चल भी नहीं पाता था तो वह पीपल के पेड़ पर चढ़कर रस्सी कैसे बांध सकता है।
इस संबंध में प्रभारी थाना प्रभारी अभय कुमार ने बताया कि सूचना के बाद पुलिस घटनास्थल पर पहुंचकर शव को पेड़ से नीचे उतार कर पोस्टमाॅर्टम हाउस भेज दिया है। मामले की छानबीन की जा रही है। मृतक का पहचान के लिए हम लोग प्रयास कर रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn